ESENCIALNI VITAMINI ZA PREŽVEKOVALCE

Esencialni vitamini za prežvekovalce so : A, D3 in E vitamin. To so vitamini, ki jih mikroflora vampa ni sposobna sintetizirati, so pa nujno potrebni za rast, razmnoževanje in odpornost prežvekovalcev.
Vitamini so organske snovi, ki so nujno potrebne v metabolizmu živali. Žival jih rabi v manjših količinah, zato jih običajno dobiva v manjših količinah s hrano. S skladiščenjem osnovne krme čez zimo ( seno, otava, manj silaže ); se vitamini razgradijo in izgubijo. Posebno pomembni za prežvekovalce so v maščobi topni vitamini A, D3 in E. Naštete vitamine morajo prežvekovalci dobiti z ustreznimi mineralno vitaminskimi mešanicami, da zagotovimo dobro rast, ustrezno zdravstveno stanje in dobro reprodukcijo.
V samem vampu poteka zelo močna fermentacija. S pomočjo mikroorganizmov kot gostiteljev v vampu prežvekovalca, se razgradi s strukturno vlaknino bogata krma, ki je neprežvekovalci ne razgradijo. Razen razgradnje strukturne vlaknine mikroorganizmi v vampu tvorijo K vitamin in večino vitaminov B kompleksa. Pri visoki prireji mleka dnevno pa moramo tudi nekatere vitamine B kompleksa dodajati s krmo, ker jih mikroorganizmi v vampu niso sposobni tvoriti v zadostnih količinah. Predvsem je pomemben niacin (nikotinska kislina), ki je sestavni del koencimov  (NAD, NADP). Poznan je učinek dodajanja niacina na priraste pri govedu. Pri krmljenju niacina kravam molznicam v količini od 3 do 6 g dnevno v začetku laktacije zmanjšuje razgradnjo maščob iz telesnih rezerv, zato se v krvi in urinu zmanjša koncentracija ketonskih teles. Na ta način se omeji pojav klinične ketoze. Uspešno lahko preprečimo ketozo tudi z dodatki glicerola, protolaka ali propilen glikola, torej metabolitov, ki nastajajo v vampu in služijo prežvekovalcem kot vir energije.  Izredno dobro pa se je obnesel kravimin® G plus, ki vsebuje glicerol in propilen glikol, niacin in cinkov glicinat. To je okusen napoj, ki se priporoča takoj po telitvi predvsem pri kravah občutljivih na ketozo. V praksi se je odlično obnesel. 
Vitamin C (askorbinska kislina) je za človeka in monogastrične živali izjemno pomemben, pri prežvekovalcih pa nima vloge vitamina, ker se v tkivih prežvekovalcev tvori v zadostnih količinah. 
Pozimi in predvsem pri izključno hlevski reji prežvekovalcev prihaja večkrat do preskromne oskrbe s tim. esencialnimi vitamini. To so vitamini, ki jih mikroflora v vampu ni sposobna sintetizirati. 
Za normalno delovanje organizma so to neobhodno potrebni vitamini. Predvsem pa je najpomembnejše, da jih organizem – niti prežvekovalec ne more sam tvoriti, ampak jih mora nujno dobiti s krmo.
Preglednica 1: Potrebe goveda po esencialnih vitaminih 

	
	krave
	vzreja (na kg SS)

	
	dnevno po kravi
	presušene

(na kg SS)
	v laktaciji

 (na kg SS)
	

	vitamin A (IE)
	70.000 do 115.000
	10.000
	5.000
	2.500 - 5.000

	β karoten (mg)
	300
	15
	 15
	 15

	vit D3 (IE) 
	10000
	500
	500
	500

	vit E (mg) 
	500
	50
	25
	15


Vitamin A je že dolgo poznan kot esencialna hranilna snov v prehrani domačih živali.    Sodeluje pri tvorbi in zaščiti epitelnih celic in sluznic, pomemben je za rast in razvoj kosti in mišic, deluje kot antioksidant, izboljšuje splošno odpornost organizma, izboljšuje vid in je zelo pomemben za dobro reprodukcijo. Nahaja se v zelenih delih rastlin v obliki provitaminov. Iz zaužitih provitaminov se kasneje tvori v telesu A vitamin. Provitamini A vitamina se delijo v dve veliki skupini karotene in ksantofile. Imajo močna naravna barvila, zato so mleko in mlečni izdelki obarvani rumeno. 

Slika 1: V zeleni krmi in paši je veliko karotenov

Karotenoidi delujejo antioksidativno in imajo ugoden vpliv na odpornost živali.  Vsi zaužiti karotenoidi se v organizmu ne morejo pretvarjati v vitamin A, pretvarjajo se le karoteni, med njimi najbolj učinkovito ß karoten. Po zaužitju provitamina se ta v črevesni steni pretvarja v A vitamin in sproti porablja, ostanek pa se skladišči v jetrih in služi kot rezerva. Del karotenov pa se iz črevesja vsrka nespremenjen in se v organizmu porabi, neporabljen pa se prav tako skladišči kot rezerva.   Zato poleti, ko imamo v obroku zeleno krmo redkokdaj nastopi pomanjkanje tega vitamina. Nekoliko tega vitamina se ohrani tudi v silažah in korenčnicah, predvsem korenju ( Dauchus carota), od koder izhaja tudi ime za karotene.
Vitamin D3 : pospešuje izkoriščanje kalcija in fosforja iz krme in vpliva na tvorbo kosti. Ob pomanjkanju tega vitamina, posebno še, če kalcij in fosfor nista v pravilnem razmerju, nastopijo rahitične bolezni pri mladičih. Na paši dobijo govedo, ovce in koze dovolj tega vitamina od sonca. Zelena krma, D₃ vitamina ne vsebuje, zato pri hlevskem krmljenju prežvekovalcev lahko pride do pomanjkanja tega vitamina tudi poleti. Pri izključno hlevski reji dodamo D₃ vitamin z ustrezno mineralno-vitaminsko mešanico, ali pa se posvetujemo s svojim veterinarjem za drugačen način doziranja. 
Preglednica 2: Vpliv pomanjkljive in prekomerne oskrbe z esencialnimi vitamini
	Vitamin 
	Vpliv vitamina na 
	Pomanjkljiva oskrba 
	Prekomerna oskrba 

	A 
	Rast in razvoj kosti in mišic, zaščita in obnova epitelnih celic kože, plodnost 
	večja dovzetnost za infekcije, slab razvoj, povečana embrionalna smrtnost, slabša gostota in kakovost semena 
	Slabše izkoriščanje E vitamina 

	D 
	Ca- in P-metabolizem (absorbcija v tankem črevesu, mobilizacija v kosteh), imunski sistem,  
	Motnje v metabolizmu kalcija in fosforja, rahitis, motnje v rasti in razvoju 
	Kalcinoza (prevelika mobilizacija kalcija) 

	E 
	Zaščita celic, imunski sistem, rast, brejost (skupno s selenom), okrevanje po bolezni ali poškodbi 
	Motnje v plodnosti, poškodbe jeter, povečanje somatskih celic, ciste 
	Slabše izkoriščanje A vitamina 

	ß-karoten
	Provitamin A vitamina, pomemben pri ovulaciji  in brejosti, zaščita pred infekcijami 
	Tihe pojatve, zamujena ovulacija (neredna ovulacija), ciste, predporodna smrtnost, mrtvorojeni mladiči, večja dovzetnost za infekcije 
	/ 


Vitamin E : veliko tega vitamina se nahaja v zeleni krmi in kalčkih žit. Živali ga rabijo za presnovo, ima močan vpliv na reprodukcijo. V dobri in pravilni prehrani se redko pojavi pomanjkanje vitamina E.  Metabolizen E vitamina je tesno povezan s selenom. Čeprav se ne moreta povsem nadomestiti, pa je znano, da večja koncentracija vitamina E zmanjšuje potrebe po selenu in obratno. Kadar prežvekovalci dobivajo s svežo sočno krmo veliko vitamina E, se potrebe po selenu zmanjšajo.  Posebno kravam pri višji prireji mleka, mladi živini in brejim plemenicam posebno v zimskem času moramo dodajati vitaminske dodatke. V primeru, da krmimo kupljena krmila iz mešalnic, ta že vsebujejo manjše količine vitaminov, vendar pogosto premalo, zato je smiselno izračunati priporočljive količine in dodati še manjkajočo količino z ustreznimi mineralno vitaminskimi dodatki.

Ugotavljam, da je na terenu izredno veliko problemov s plodnostjo krav in plemenskih telic. Pogosto se zanemarja dodajanje ustreznih mineralno vitaminskih mešanic, ki so v skupni ceni dnevnega obroka najmanjši strošek, odločilno pa vplivajo na zdravje, odpornost in potek reprodukcijskih procesov pri kravah in plemenskih telicah. Zato priporočam dodajanje ustreznega mineralno vitaminskega dodatka predvsem v zimskem obdobju, da bodo krave in plemenske telice ustrezno preskrbljene z esencialnimi vitamini, ki jih mikroflora v vampu ne tvori. Pri izbiri mineralno vitaminskih dodatkov bodite pozorni na vsebnost vitaminov. Mineralno vitaminske mešanice ne vsebujejo vse istih količin vitaminov.  

